Weku Mawu Jami—Anɛ O Ma Nyɛ Ma Ha Nɛ E Ngɔ Lo?| Kase\nKANE NGƐ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spania Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nBitsɛ ko nɛ ngɛ Brazil ɔ de ke: “Ke wa ngɛ Weku Mawu Jami pee ɔ, behi fuu ɔ, e ngɔɔ hluu kaa ke i ha we nɛ wa kpa a, wa peeɔ kɛ ya siɔ nyɔ mi kpɛti.” Wekuyi ko nɛ e ngɛ Japan ɔ tsɔɔ kaa ke a ngɛ Weku Mawu Jami pee ɔ, e binyumuyo ko nɛ e ye jeha nyɔngma a sume kaa a kpa. Mɛni he je? Tsɛ ɔ de ke: “Ni kasemi ɔ ngɔɔ ha lɛ wawɛɛ.”\nNgɛ anɔkuale mi ɔ, pi jokuɛwi tsuo nɛ Weku Mawu Jami ngɔɔ ha mɛ. Mɛni he je? Tsɛ ko nɛ ngɛ Togo ɔ de ke: “E sɛ nɛ Yehowa jami nɛ ti nɔ.” Se ke a ha we nɛ bua jɔmi nɛ hi weku Mawu jami mi ɔ, e ma nyɛ maa ti nɔ. Wekuhi fuu yɔse kaa weku Mawu jami ma nyɛ maa pee “bua jɔmi” kaa bɔ nɛ Yesaya womi ɔ de ɔ.—Yes. 58:13, 14.\nTsɛmɛ nɛ a ji Kristofohi ɔ to he hɛ kaa loko a weku mi bimɛ ɔmɛ a bua maa jɔ weku Mawu jami he ɔ, ja a ha nɛ e ngɔ. Ralf nɛ e ngɛ biyihi etɛ kɛ binyumu kake ɔ tsɔɔ kaa a weku Mawu jami ɔ ngɛ kaa fiɛmi kɛ muɔ ní peemi ko, se pi ní kasemi; nɔ tsuaa nɔ ngɔɔ e he kɛ woɔ mi. Ngɛ anɔkuale mi ɔ, eko ɔ, be komɛ ngɛ nɛ e yee kaa fɔlɔ ko ma ha nɛ nɔ tsuaa nɔ bua nɛ jɔ ní kasemi ɔ he. Binyɛ ko de ke: “Pi be tsuaa be nɛ i nyɛɔ haa nɛ wa weku Mawu jami ngɔɔ.” Anɛ o ma nyɛ ma ha nɛ o weku Mawu jami ɔ nɛ ngɔ lo?\nKOO PEE KPƐII, MO TSAKE NÍHI A HƐ MI\nTsɛ ko nɛ e ngɛ Germany, nɛ e ngɛ bimɛ enyɔ ɔ de ke: “E sɛ nɛ waa pee kpɛii.” Natalia nɛ e ji binyɛ, nɛ e ngɛ bimɛ enyɔ ɔ de ke: “Wa na kaa ke wa tsake níhi a hɛ mi ɔ, e yeɔ bua wa weku ɔ saminya.” Wekuhi fuu peeɔ níhi slɔɔtoslɔɔtohi ngɛ a weku Mawu jami ɔ mi. Cleiton ji tsɛ ko nɛ e ngɛ Brazil nɛ e ngɛ bimɛ enyɔ. Nɔ kake ye jeha 17 nɛ nɔ kake hu ye jeha 14. Cleiton de ke: “Weku mi bimɛ ɔmɛ tsuo a bua jɔɔ ní kasemi ɔ he nɛ a kɛ a he woɔ mi.” Ke jeha nɛ ngɛ jokuɛwi ɔmɛ a kpɛti ɔ hiɛ ɔ, fɔli ma nyɛ ma susu mɛ tsuo a he konɛ a ha nɛ a ti nɔ tsuaa nɔ nɛ ná weku Mawu jami ɔ he se. Fɔli ɔmɛ ma nyɛ ma ha nɛ a kase ní slɔɔtoslɔɔtohi ngɛ a weku Mawu jami ɔ mi konɛ bimɛ ɔmɛ a ti nɔ tsuaa nɔ nɛ ná he se.\nMɛni weku komɛ peeɔ konɛ a nyɛ nɛ a pee ní slɔɔtoslɔɔtohi ngɛ a weku Mawu jami ɔ mi? Weku komɛ laa kɛ haa Yehowa kɛ jeɔ a weku Mawu jami ɔ sisi. Juan nɛ e je Mexico ɔ de ke: “Enɛ ɔ nɛ wa peeɔ ɔ dlaa wa juɛmi kɛ haa weku Mawu jami ɔ nɛ nɔ tsuaa nɔ bua jɔɔ kaa e kɛ e he maa wo mi.” E weku ɔ laa lahi nɛ kɔɔ ní nɛ a maa kase jamɛ a gbɔkuɛ ɔ he.\nWekuhi fuu peeɔ kake kɛ kaneɔ Baiblo ɔ. Ke ngmami nɛ a maa kane ɔ kɔɔ ni ekpaekpahi a he ɔ, weku mi bimɛ ɔmɛ a ti nɔ tsuaa nɔ kaneɔ munyu nɛ nihi nɛ a tu a he munyu ngɛ Baiblo ɔ mi ɔ a ti nɔ tsuaa nɔ tu ɔ. Tsɛ ko nɛ ngɛ Japan ɔ tsɔɔ kaa “sisije ɔ, jã peemi ye.” Se e binyumu enyɔ ɔmɛ a bua jɔ kaa a fɔli ɔmɛ kɛ mɛ peeɔ jã. Weku komɛ po lɛɛ a peeɔ níhi nɛ a kaneɔ ngɛ Baiblo ɔ mi ɔ he peemi kɛ tsɔɔ. Roger nɛ ji tsɛ ko nɛ ngɛ South Africa nɛ e ngɛ binyumuhi enyɔ ɔ de ke: “Jokuɛwi ɔmɛ naa ní komɛ ngɛ Baiblo ɔ mi nɛ wɔɔ wa nɛ.”\nBlɔ kpa hu nɛ wekuyihi ma nyɛ maa gu nɔ kɛ tsake níhi nɛ a peeɔ ngɛ a weku Mawu jami ɔ mi ɔ hɛ mi ji, nɛ a ma bla kɛ pee ní komɛ kaa Noa daka a henɔ, aloo Salomo sɔlemi we ɔ henɔ. E biɔ níhi a mi hlami loko weku mi bimɛ ma nyɛ maa pee jã, nɛ enɛ ɔ ma nyɛ ma ha nɛ a ná bua jɔmi. Kaa nɔ hyɛmi nɔ́ ɔ, ngɛ Asia a, jokuɛ yoyo ko nɛ e ye jeha enuɔ ɔ kɛ e fɔli kɛ e na bla nɛ a pee fiɛmi nɔ́ ko ngɛ a we asa a nɔ. Nɔ́ nɛ a pee ɔ tsɔɔ hehi nɛ bɔfo Paulo ya benɛ e ngɛ sɔmɔe kaa ma se sane kpakpa fiɛɛlɔ ɔ. Weku kpahi hu pee fiɛmi níhi nɛ kɔɔ níhi nɛ ngɛ 2 Mose ɔ mi ɔ he. Donald nɛ e ngɛ Togo nɛ e ye jeha 19 ɔ de ke: “Níhi a hɛ mi nɛ wa tsakeɔ ɔ ha nɛ wa weku Mawu jami ɔ ngɔɔ wawɛɛ pe daa a, nɛ e ha nɛ bua jɔmi hu ngɛ wa weku ɔ mi.” Anɛ o susu nɔ́ ko nɛ ke nyɛ pee ngɛ nyɛ weku Mawu jami ɔ mi ɔ, e ma ha nɛ e ngɔ ɔ he lo?\nE HE HIA NƐ O DLA O HE\nE ngɛ mi kaa níhi a hɛ mi nɛ a tsakeɔ kɛ kpɛii nɛ a pee we ngɛ weku Mawu jami mi ɔ haa nɛ weku Mawu jami ngɔɔ mohu lɛɛ, se he dlami hu he hia. Be komɛ ɔ, pɔ tɔɔ jokuɛwi ɔmɛ a he, lɔ ɔ he ɔ, e sa nɛ tsɛmɛ nɛ a le níhi nɛ a bimɛ ɔmɛ a bua maa jɔ he. E sa nɛ a dla a he saminya hulɔ. Bitsɛ ko de ke: “Ke i dla ye he ɔ, lɔ ɔ haa nɛ weku mi bimɛ ɔmɛ tsuo náa weku Mawu jami ɔ he se saminya.” Tsɛ ko nɛ ngɛ Germany ɔ tsɔɔ kaa e sɛɛ hlami nɛ e deɔ e weku mi bimɛ ɔmɛ níhi nɛ a maa kase ngɛ otsihi nɛ maa ba a mi. Tsɛ ko nɛ ngɛ Benin nɛ e ngɛ bimɛ ekpa nɛ a ti nɔ ko yi jeha nyɔngma kɛ etɛ lolo ɔ tsɔɔ kaa ke e to blɔ nya kaa a maa hyɛ asafo ɔ video ɔ eko ɔ, e sɛɛ hlami nɛ e ngmaa sane bimihi nɛ a maa da nɔ kɛ susu he. Ngɛ anɔkuale mi ɔ, he dlami haa nɛ weku Mawu jami nuɔ tso.\nKe weku mi bimɛ ɔmɛ le níhi nɛ a ma susu he ɔ kɛ sɛ hlami ɔ, a nyɛɔ sɛɛɔ he ní ngɛ otsi ɔ mi, nɛ enɛ ɔ haa nɛ a kɛ bua jɔmi hyɛɛ ní kasemi ɔ blɔ. Nɛ ke a ha nɔ tsuaa nɔ ní tsumi ɔ, e maa na kaa lɛ hu e ngɛ blɔ nya ní tsumi ngɛ weku Mawu jami ɔ mi.\nNYƐƐ PEE NYƐ WEKU MAWU JAMI Ɔ DAA\nE yee ha wekuhi fuu kaa a maa pee a weku Mawu jami ɔ daa.\nTsɛmɛ fuu tsuɔ ní ngmlɛfiahi fuu konɛ a nyɛ nɛ a hyɛ a weku ɔmɛ a nɔ. Kaa nɔ hyɛmi nɔ́ ɔ, tsɛ ko nɛ e ngɛ Mexico ɔ jeɔ we mi kɛ yaa ní tsumi mɔtu ngmlɛ ekpa, nɛ e ba suu we mi gbɔkuɛ ngmlɛ kpaanyɔ. Jehanɛ se hu ɔ, ligbi komɛ ngɛ nɛ Mawu jami mi ní tsumi kpa komɛ ma ha nɛ wekuhi nɛ tsake be nɛ a kɛ peeɔ a Weku Mawu Jami ɔ.\nSe e sa nɛ waa bɔ mɔde nɛ waa pee wa weku Mawu jami ɔ daa. Jokuɛ yoyo ko nɛ e ngɛ Togo nɛ e ye jeha 11 nɛ a tsɛɛ lɛ ke Loïs de ngɛ e weku ɔ he ke, “E ngɛ mi kaa be komɛ ngɛ nɛ ní komɛ haa wa kpɛɛ se kɛ jeɔ wa weku Mawu jami ɔ sisi mohu lɛɛ, se wa peeɔ daa.” O na nɔ́ he je nɛ weku komɛ peeɔ a weku Mawu jami ɔ mla ngɛ otsi ɔ mi ɔ lo? A peeɔ jã bɔ nɛ pee nɛ ke nɔ́ ko nɛ a hyɛ we blɔ ba po mi po ɔ, a nyɛ nɛ a pee be kpa ngɛ otsi ɔ mi.\nMɛni he je nɛ a tsɛɛ ní peemi nɛ ɔ ke “weku Mawu jami” ɔ? A tsɛɛ lɛ jã, ejakaa e piɛɛ jami nɛ wa jaa Yehowa a he. Ha nɛ o weku mi bimɛ ɔmɛ tsuo nɛ a ‘je Yehowa yi’ daa otsi. (Hos. 14:2) E ba mi kaa jamɛ a be ɔ maa pee bua jɔmi be kɛ ha weku mi bimɛ ɔmɛ tsuo, ejakaa ‘bua jɔmi nɛ Yehowa haa nɔ ɔ, nɛ woɔ nɔ he wami.’—Neh. 8:9, 10.\nE SA NƐ NYƐƐ PEE NÍHI NƐ NYƐƐ SE NƐ Ɔ NGƐ NYƐ WEKU MAWU JAMI Ɔ MI:\nNyɛ Ha Nɛ E Ngɔ\nNyɛ Ko Pee Kpɛii\nNyɛ Tsake Níhi A Hɛ Mi\nNyɛ Dla Nyɛ He Saminya\nNyɛɛ Pee Daa